Agri-Expo Livestock vanjaar virtueel - Agri-Expo Livestock & Die Groot Plaasproe
Die Suid-Afrikaanse veebedryf sou vanjaar van Donderdag 8 tot Sondag 11 Oktober 2020 op Sandringham buite Stellenbosch saamtrek vir die sewende jaarlikse Agri-Expo Livestock en die Groot Plaasproe, maar nou sal hulle interessante aktiwiteite aanlyn van enige plek in die land kan bywoon.
"Ons het 'n verantwoordelikheid teenoor ons vertoners, uitstallers, vennote en die publiek om nie by te dra tot verdere onsekerhede nie en daarom kondig ons hierdie besluit vroegtydig aan," sê Ehlers. "Ná die sukses van Agri-Expo se eerste virtuele aanbieding van die Suid-Afrikaanse Kaasfees van 25 tot 27 April 2020 glo ons dat ons vanjaar wel baie waarde kan toevoeg deur nóg nuwe virtuele platforms aan entrepreneurs, besighede en landbou-organisasies te bied."
Volgens Ehlers is die doel van Livestock is om vir Suid-Afrika se toptelers 'n wêreldstandaard platform te gee om hul diere te skou en die rasse te bemark, maar ook om die jeug te betrek by verskillende fasette van die landbousektor. "Opleiding en kennis-oordrag vorm 'n integrale deel van die ekspo, wat virtueel ook 'n groot impak kan hê," voeg hy by.
Die volledige program sal op www.livestock.org.za aangekondig word. Vir meer inligting, kontak Agri-Expo by 021 975 4440 of admin@agriexpo.co.za.